Vlad Pascu, șoferul care s-a urcat drogat la volan și a ucis doi tineri, vara trecută, în localitatea 2 Mai, rămâne în arest preventiv.
Judecătoria Mangalia a respins, vineri, ca neîntemeiată cererea de înlocuire a măsurii arestării preventive cu măsura arestului la domiciliu formulată de inculpat. Decizia nu este definitivă.
Pe 11 octombrie 2023, procurorii Parchetului de pe lângă Judecătoria Mangalia au anunţat că inculpatul Vlad Pascu, din Bucureşti, a fost trimis în judecată, în stare de arest preventiv, pentru comiterea infracţiunilor de ucidere din culpă, vătămare corporală din culpă, conducerea unui vehicul sub influenţa alcoolului sau a altor substanţe şi părăsirea locului accidentului.